Det neste langløpet, på 30 km, ble planlagt under Holmenkollrennene i 1898, men snømangel gjorde at hele skirennet det året ble avlyst. 30 km ble arrangert i 1900 og 1901, og disse årene regnes med på de fleste listene over vinnere av femmila. Det samme gjør løpet i 1907, som var på 40 km. Under den første virkelige femmila i Holmenkollen i 1902, der løypa på 25 km ble gått to ganger med start og mål ved Frognerseteren, var løperne pålagt en fem minutters hvil halvveis. Slik pålagt pause ble kun praktisert det ene året.